b'\n_START_ARTICLE_\nVincents Hansen Steensen\n_START_SECTION_\nLiv og karriere\n_START_PARAGRAPH_\nVincents Steensen blev f\xc3\xb8dt p\xc3\xa5 Steensg\xc3\xa5rd i 1592. Efter sigende blev han f\xc3\xb8dt i en s\xc3\xa5kaldt "Sejrsskjorte", der endnu skal findes p\xc3\xa5 g\xc3\xa5rden i en guldkapsel. I perioden 1607\xe2\x80\x9316 brugte han p\xc3\xa5 dannelsesrejse rundt om i Europa, hvor han studerede ved en r\xc3\xa6kke udenlandske universiteter. S\xc3\xa5ledes blev han indskrevet i 1608 i Marburg, 1610 i Heidelberg og 1611 (-14) i Leiden. Derefter brugte han et \xc3\xa5r i kancelliet og 1617\xe2\x80\x9323 var han, efter udn\xc3\xa6vnelse af Christian IV (1577-1648), kammerjunker hos de unge prinser Frederik og Ulrik._NEWLINE_I 1623 giftede han sig med Anne Holck, der tilh\xc3\xb8rte en af landets f\xc3\xb8rende adelsfamilier. De to flyttede ind p\xc3\xa5 Steensgaard og hans karriere fortsatte. Under Kejserkrigen (1623-1629), dvs. den danske fase af Tredive\xc3\xa5rskrigen, blev han land- og krigskommiss\xc3\xa6r p\xc3\xa5 Langeland, og i 1638 blev han landsdommer.\n_START_SECTION_\nSvenskekrigene\n_START_PARAGRAPH_\nUnder Svenskekrigene viste Vincents Steensen\xc2\xa0sit v\xc3\xa6rd. Han ledede Rudk\xc3\xb8bings forsvar under Torstenssonkrigen (1643-1645) og i Karl Gustav-krigene (1659-1660) var han med til at organisere \xc3\xb8ens forsvar. Langelands placering var strategisk vigtig i svenskernes overgang over Storeb\xc3\xa6lt og i samarbejde med oberst Jochim K\xc3\xb6rber og oberstl\xc3\xb8jtnant David Bernebach afv\xc3\xa6rgede han flere, og i styrke tiltagende, angreb p\xc3\xa5 \xc3\xb8en. Ofte i spidsen for sin styrke.\n_START_SECTION_\nKampen ved Andemose og d\xc3\xb8d\n_START_PARAGRAPH_\nDen 17. februar 1659 fors\xc3\xb8gte den svenske rigsadmiral og feltmarskal K. G. Wrangel, med st\xc3\xb8tte fra en st\xc3\xb8rre m\xc3\xa6ngde krigsskibe, en landgang p\xc3\xa5 \xc3\xb8stsiden ud for Steensg\xc3\xa5rd. Vincents Steensen, som p\xc3\xa5 dette tidspunkt var 67 \xc3\xa5r, var i embedsforretninger i Rudk\xc3\xb8bing da han h\xc3\xb8rte om angrebet. Han hastede hjem og bev\xc3\xa6bnede sig, fik en frisk hest og skyndte sig til landgangsstedet, hvor han sammen med Bernebach f\xc3\xb8rte b\xc3\xb8nderkompagnierne og sm\xc3\xa5 enheder af regul\xc3\xa6re soldater til modangreb, med pistol i h\xc3\xa5nden. Herunder blev han truffet af et kard\xc3\xa6skskud. bl\xc3\xb8dende af 20 s\xc3\xa5r sank han af hesten idet han opfordrede sine kampf\xc3\xa6ller til fortsat angreb. Efter sigende skal han have r\xc3\xa5bt til oberstl\xc3\xb8jtnant Bernebach: "Ak, Broder, jeg er skudt, jeg maa d\xc3\xb8, g\xc3\xb8r blot dit bedste og hold Folkene sammen, at de ikke vige fra hverandre, men \xc3\xa6rligt forsvare deres F\xc3\xa6dreland!" Han blev herefter lagt p\xc3\xa5 en vogn og f\xc3\xb8rt op til sin g\xc3\xa5rd hvor han d\xc3\xb8de samme aften. Mens Steensen blev bragt til sin g\xc3\xa5rd lykkedes det de danske b\xc3\xb8nder og soldater under oberstl\xc3\xb8jtnant Bernebach at fordrive svenskerne og afv\xc3\xa6rge endnu en landgang._NEWLINE_Ved Andemose, hvor slaget stod, er nu rejst en mindesten med hans sidste ord. Enken Anne Holck ledede da det videre forsvar af \xc3\xb8en, men seks uger senere erobrede den svenske h\xc3\xa6r alligevel Langeland, plyndrede Steensgaard og forarmede hende. En af de fem s\xc3\xb8nner, Hans Ditlev Steensen, overtog med tiden g\xc3\xa5rden. Da den Sk\xc3\xa5nske Krig (1675-1679) br\xc3\xb8d ud, tog han til Kristianstad. Her blev han ogs\xc3\xa5 ramt af et skud og d\xc3\xb8de, mens han var ved at skrive til sin trolovede, grevinde Sophie Ulfeldt.'